ลือ‘INTUCH’เทมาเซกทิ้งหุ้นกดราคาร่วงแรง
ลือเทมาเซกเทขายหุ้นบิ๊กล็อต ชิน คอร์ปอเรชั่น กดราคาหุ้นร่วง สวนตลาดบวกแรง
21 พ.ค. 2556

ลือเทมาเซกเทขายหุ้นบิ๊กล็อต ชิน คอร์ปอเรชั่น กดราคาหุ้นร่วง สวนตลาดบวกแรง
วันที่ 20 พ.ค.ที่ผ่านมา บริษัท ชินคอร์ปอเรชั่น (INTUCH) ยังคงเป็นหุ้นที่มีมูลค่าการซื้อขายสูงที่สุด จำนวน 7,346.77 ล้านบาท แต่ราคากลับปรับตัวลงแรง หลังจากขึ้นไปสูงสุดที่ 99.75 บาท แต่มาปิดที่ระดับ 95.75 บาท ลดลง 1.50 บาท หรือ 1.54% สวนทางกับภาพการลงทุนโดยรวมที่ดัชนีหุ้นพุ่งแรงกว่า 15 จุด
มาร์เก็ตติ้ง กล่าวว่า ราคาหุ้น INTUCH ที่ปรับตัวลงตั้งแต่ตอนเช้า และมาปิดที่ระดับต่ำสุด เนื่องจากมีกระแสข่าวลือว่ากลุ่มเทมาเซกแห่งสิงคโปร์จะมีการขายหุ้นแบบข้ามคืน (โอเวอร์ไนต์) ล็อตใหญ่ หลังจากราคาดีดตัวขึ้นแรงเกือบถึง 100 บาท
“ตามปกติการขายหุ้นโอเวอร์ไนต์มักจะได้ราคาต่ำกว่าที่ซื้อขายในตลาด เกรงว่าหากคืนวันที่ 20 พ.ค. ทำรายการแล้ว จะส่งผลให้ราคาหุ้นวันที่ 21 พ.ค. ปรับตัวลงแรง จึงชิงขายหุ้นออกมาก่อน” มาร์เก็ตติ้ง กล่าว
ด้านการซื้อขายหุ้นบิ๊กล็อตวันที่ 20 พ.ค. มีหุ้น ปตท. (PTT) มีการซื้อขายมากที่สุดจำนวน 3.3 แสนหุ้น มูลค่ารวม 113 ล้านบาท ราคาเฉลี่ย 342.51 บาท